《死归生》
清代·李宪噩

死归生，舍生拼死来求名。炎天日午烁冈阪，里门未出何曾经？

日兼徒步少车马，中乾外强烦郁并。竟死道旁鲜弟兄，中野暴骸行人惊。

昨夜山雨秋风晴，丧车载归牛铎鸣。生时与我不相识，殁归同宿晓同征。

知君珠玉罗万斛，积未得吐目岂瞑？道左吊君慰君灵，我亦求试来齐城，一言未献返乡程。

作者简介：李宪噩，字怀民，以字行。号十桐，高密人。诸生。有《十桐草堂诗集》。